बेलारूस के राष्ट्रपति बोले- मॉस्को में होंगे; वैगनर चीफ के घर से मिले डॉलर के बंडल
Russia Private Army Wagner Chief Yevgeny Prigogine Belarus Location Update रूस की बागी प्राइवेट आर्मी वैगनर के चीफ येवगेनी प्रिगोजिन बेलारूस से जा चुके हैं। बेलारूस के राष्ट्रपति अलेक्जेंडर लुकाशेंको ने इसकी पुष्टि की।
रूस की बागी प्राइवेट आर्मी वैगनर के चीफ येवगेनी प्रिगोजिन बेलारूस से जा चुके हैं। बेलारूस के राष्ट्रपति अलेक्जेंडर लुकाशेंको ने इसकी पुष्टि की। उन्होंने कहा- प्रिगोजिन अब हमारे देश में नहीं है। वो रूस के सेंट पीटर्सबर्ग या मॉस्को में होंगे। हालांकि, उनकी एग्जेक्ट लोकेशन की जानकारी किसी के पास नहीं है।
रॉयटर्स के मुताबिक, लुकाशेंको ने बताया कि वैगनर यूनिट्स के बेलारूस में शिफ्ट होने को लेकर भी अभी रूस ने कोई फैसला नहीं लिया गया है। फ्लाइट ट्रैकिंग डेटा के मुताबिक, बुधवार को प्रिगोजिन से जुड़ा एक बिजनेस जेट सेंट पीटर्सबर्ग से मॉस्को रवाना हुआ था। इसके बाद ये जेट गुरुवार को दक्षिणी रूस रवाना हो गया। हालांकि, इस बात की जानकारी नहीं मिल सकी कि इसमें प्रिगोजिन सवार थे या नहीं।
रूसी मीडिया बोला- प्रिगोजिन के खिलाफ जांच जारी
इससे पहले बुधवार को रूस के स्टेट टीवी ने प्रिगोजिन के खिलाफ अभी भी कार्रवाई होने का दावा किया था। मीडिया हाउस ने कहा था कि रूस में वैगनर के विद्रोह को लेकर तेजी से जांच जारी है। स्टेट टीवी ने इस दौरान एक वीडियो भी दिखाया था, जिसमें रूसी अधिकारी सेंट पीटर्सबर्ग में वैगनर के हेडक्वार्टर और प्रिगोजिन के घर की तलाशी लेते नजर आ रहे थे।
वीडियो में प्रिगोजिन के ऑफिस में कई ऐसे बॉक्स दिखाई देते हैं जिसमें रूबल (रूसी रुपए) और डॉलर्स के कई बंडल मौजूद थे। इसके अलावा प्रिगोजिन के बंगले से एक हेलिकॉप्टर, हथियारों का जखीरा और कई विग्स भी बरामद किए गए।
वहीं, राष्ट्रपति लुकाशेंको ने बताया कि वो जल्द ही पुतिन से मुलाकात कर प्रिगोजिन को लेकर चर्चा करेंगे। उन्होंने कहा- प्रिगोजिन पूरी तरह से आजाद हैं और पुतिन उन्हें मारने के लिए कोई प्लानिंग नहीं कर रहे हैं।
23 जून को वैगनर ने किया था विद्रोह
23 जून को वैगनर ग्रुप ने रूस के खिलाफ विद्रोह की घोषणा की थी। वैगनर आर्मी यूक्रेन के कैंप छोड़कर रूसी सीमा में दाखिल हो गई थी। उसने रोस्तोव शहर और मिलिट्री हेडक्वार्टर पर कब्जा कर लिया था। प्रिगोजिन ने तब कहा था- हम मरने से नहीं डरते। उन्होंने दावा किया था वैगनर लड़ाकों ने रूसी सेना के कई हेलिकॉप्टर्स को मार गिराया था। RT के मुताबिक, प्रिगोजिन ने रूस के रक्षा मंत्री को रोस्तोव आकर उनसे मिलने के लिए कहा था।
पुतिन ने प्रिगोजिन को गद्दार कहा था
वैगनर की बगावत के बाद रूस के राष्ट्रपति पुतिन ने देश की जनता को संबोधित किया था। उन्होंने वैगनर और प्रिगोजिन को गद्दार बताया था। पुतिन ने कहा था- वैगनर ने हमारी पीठ में छुरा घोंपा है। हमारे साथ विश्वासघात हुआ है। जो कोई भी विद्रोह करेगा उसे दंडित किया जाएगा। हालांकि, इसके 24 घंटे के अंदर ही प्रिगोजिन ने मॉस्को की ओर अपना कूच रोक दिया था। पुतिन और प्रिगोजिन के बीच बेलारूस के राष्ट्रपति लुकाशेंको ने समझौता करवाया था।
बेलारूस ने कराया था समझौता
इस समझौते के तहत प्रिगोजिन को रूस छोड़कर बेलारूस जाने का आदेश दिया गया था। बदले में उसने वैगनर चीफ के खिलाफ कोई भी कार्रवाई न करने का वादा किया था। इसके बाद 27 जून को प्रिगोजिन बेलारूस पहुंच गया था। वहीं वैगनर चीफ के जो लड़ाके विद्रोह में शामिल नहीं थे उन्हें रूसी डिफेंस मिनिस्ट्री के साथ एक अनुबंध साइन करने के लिए कहा गया था जिसके तहत वो मंत्रालय के आदेश के तहत काम करेंगे।
रॉयटर्स के मुताबिक, रूस और वैगनर के बीच तल्खी यूक्रेन के बाखमुत में प्राइवेट आर्मी के ट्रेनिंग कैंप पर मिसाइल अटैक के बाद शुरू हुई थी। इस हमले में कई वैगनर लड़ाके मारे गए थे। प्रिगोजिन ने क्रेमलिन को इसका दोषी बताया था।